b'\n_START_ARTICLE_\nCerkev Jezusove spremenitve na gori, Rogla\n_START_SECTION_\nGradnja\n_START_PARAGRAPH_\nCerkev stoji na zemlji\xc5\xa1\xc4\x8du, ki ga je podarila dru\xc5\xbeina Pikl, z njeno izgradnjo pa se je uresni\xc4\x8dila \xc5\xbee desetletja stara zamisel o cerkvi na Rogli. Temeljni kamen za cerkev je bil polo\xc5\xbeen 20. avgusta 2006, cerkev in zvonove je 10. oktobra 2010 blagoslovil tedanji mariborski nad\xc5\xa1kof in metropolit Franc Kramberger.\n_START_SECTION_\nCerkvena oprema\n_START_PARAGRAPH_\nCerkev bo krasila tudi poslikava, ki jo pripravlja pater Marko Ivan Rupnik v Centru Aletti.\n_START_SECTION_\nOltar\n_START_PARAGRAPH_\nOkovan kamniti daritveni oltar, tabernakelj in krstilnik je izdelal umetnostni kova\xc4\x8d Milan O\xc4\x8dko iz Zre\xc4\x8d.\n_START_SECTION_\nOrgle\n_START_PARAGRAPH_\nCerkvene orgle so delo orglarske delavnice mojstra Antona \xc5\xa0krabla iz Roga\xc5\xa1ke Slatine, opus 245/2010. _NEWLINE_Gre za klasi\xc4\x8dni tradicionalni orgelski instrument, z mehansko tonsko in registrsko trakturo. Orgle imajo tri manuale ter 26 samostojnih pojo\xc4\x8dih registrov. Kovinske pi\xc5\xa1\xc4\x8dali so izdelane iz zlitine kositra in svinca, lesene pa iz razli\xc4\x8dnih vrst mehkega in trdega lesa:_NEWLINE_smreke, bora, javorja, hru\xc5\xa1ke, slive, hrasta, jesena, gabra in ebenovine. Vseh pi\xc5\xa1\xc4\x8dali je 1816. _NEWLINE_Orgle v cerkvi so prvenstveno namenjene bogoslu\xc5\xbeju, kljub temu pa nudijo tudi mo\xc5\xbenost izvajanja najzahtevnej\xc5\xa1ih orgelskih skladb in koncertov. _NEWLINE_Oltar in orgle sta bila posve\xc4\x8dena 12. decembra 2010.\n_START_SECTION_\nZvonovi\n_START_PARAGRAPH_\nV cerkvi so trije zvonovi, posve\xc4\x8deni v \xc4\x8dast svetemu Petru, zavetniku kova\xc4\x8dev, svetemu Roku, zavetniku kmetov in pastirjev, ter sveti Barbari, zavetnici rudarjev. Vsi trije zvonovi so povezani s pohorskim \xc5\xbeivljenjem in delom.'